觀獵
作者：劉攽
朝代：宋

paragraphs: 立冬殺氣凝，清霜會晨朝。
滌滌原野空，烈烈荆棘燒。
鷹饑肯爲用，馬寒意逾驕。
旌旗带林莽，笳吹含風飆。
突圍狡獸怒，得雋壯士囂。
老狐屈變詐，文雉輸英翹。
討伐順天時，未許窮奸妖。
翩翩馬上兒，弓箭各在腰。
意矜百戰雄，巧鬥更相招。
控弦落明月，飛鏑來九霄。
雖虐終無傷，爲樂固已饒。
晚臨清汝濱，寒水如落潮。
揮壺酌美酒，醉歸遺皂貂。